
[bookmark: TextBodyBegin]Euroopan parlamentti, joka
–	ottaa huomioon työjärjestyksen 150 artiklan 5 kohdan ja 136 artiklan 4 kohdan,
A.	ottaa huomioon, että Espanjan kansalaiset Javier Marañón Montero ja David Rodríguez Ballesta pidätettiin Malabossa tammikuun 2025 puolivälissä epäonnistuneen digitaalitelevisiohankkeen vuoksi ja että heidät siirrettiin 7. huhtikuuta 2025 Black Beachin vankilaan, joka tunnetaan epäinhimillisistä olosuhteistaan ja järjestelmällisistä ihmisoikeusloukkauksistaan;
B.	ottaa huomioon, että Espanjan konsulitason pyyntöihin vastaamisessa on viivytelty tai niiden tekemistä on estetty ja että suurlähettiläs on kutsuttu kuultavaksi; toteaa, että näiden EU:n kansalaisten pidätykset ovat hiertäneet Espanjan ja Päiväntasaajan Guinean välisiä suhteita ja herättäneet huolta EU:n kansalaisten suojelusta ulkomailla;
C.	ottaa huomioon, että molemmat miehet joutuivat kostotoimena eristykseen ja heiltä evättiin mahdollisuus olla yhteydessä asianajajiinsa ja perheisiinsä sen jälkeen, kun heidän espanjalaisten diplomaattien kanssa käymiään yksityisiä keskusteluja oli kuunneltu laittomasti;
D.	ottaa huomioon, että heidän terveytensä, erityisesti Monteron, on tietojen mukaan heikentynyt vakavasti nälkälakon vuoksi;
[bookmark: _Hlk210753313]E.	ottaa huomioon, että Teodoro Obiang Ngueman hallinto on vuodesta 1979 lähtien hallinnut Päiväntasaajan Guineaa ja että sitä pidetään laajalti autoritaarisena diktatuurina, jolle on ominaista vakavat ihmisoikeusloukkaukset;
F.	toteaa, että kansainväliset järjestöt ja kansalaisjärjestöt ovat jatkuvasti raportoineet ihmisoikeusloukkauksista, joihin kuuluu ulkomaalaisten mielivaltaiset pidätykset ja vangitsemiset, hengenvaaralliset olosuhteet vankiloissa ja säilöönottolaitoksissa sekä pidätettyihin kohdistuva väkivalta ja kidutus;
G.	toteaa, että järjestelmällisen korruption vuoksi maan valtavat öljyvarat hyödyttävät vain pientä eliittiä suurimman osan väestöstä eläessä äärimmäisessä köyhyydessä;
1.	tuomitsee jyrkästi toistuvat tapaukset, joissa vankilaolot ovat olleet ala-arvoisia ja vankeja on kohdeltu kaltoin Päiväntasaajan Guineassa; pitää niitä selkeänä kansainvälisen ihmisoikeuslainsäädännön rikkomisena; kehottaa viranomaisia toteuttamaan välittömiä ja ehdottomia toimenpiteitä, mukaan lukien tutkintavankeuden poistaminen, varmistaakseen Monteron ja Ballestan hyvinvoinnin ja heidän oikeuksiensa kunnioittamisen, muun muassa oikeuden oikeudenmukaiseen oikeudenkäyntiin, sairaanhoitoon ja oikeudelliseen neuvontaan;
2.	kehottaa Päiväntasaajan Guinean viranomaisia varmistamaan, että Montero saa kiireellistä sairaanhoitoa, ja vaatii hänen kiireellistä lääkinnällistä evakuointiaan;
3.	korostaa, että mielivaltaiset pidätykset ja vangitsemiset vahingoittavat maan mainetta, estävät kansainvälisiä investointeja ja yhteistyötä ja voivat vaikuttaa haitallisesti sen suhteisiin EU:n kanssa;
4.	kehottaa komission varapuheenjohtajaa / unionin ulkoasioiden ja turvallisuuspolitiikan korkeaa edustajaa ja Euroopan ulkosuhdehallintoa tehostamaan heidän tapauksiaan koskevia diplomaattisia toimia tiiviissä yhteistyössä Espanjan viranomaisten kanssa;
5.	on erittäin huolestunut Päiväntasaajan Guinean oikeuslaitoksen alisteisuudesta hallinnolle ja oikeudellisen vastuuvelvollisuuden puutteesta, jatkuvasta kidutuksesta ja epäinhimillisistä vankilaoloista, poliittisen opposition jatkuvasta vainosta, sananvapauden vakavista rajoituksista ja muista ihmisoikeusloukkauksista maassa;
6.	kehottaa Päiväntasaajan Guineaa allekirjoittamaan Samoan sopimuksen[footnoteRef:1]; [1:  	EUVL L, 2023/2862, 28.12.2023, ELI: http://data.europa.eu/eli/agree_internation/2023/2862/oj. ] 

7.	kehottaa puhemiestä välittämään tämän päätöslauselman neuvostolle, komissiolle, komission varapuheenjohtajalle / unionin ulkoasioiden ja turvallisuuspolitiikan korkealle edustajalle sekä Espanjan kuningaskunnan ja Päiväntasaajan Guinean tasavallan viranomaisille, Afrikan unionille ja Yhdistyneiden kansakuntien pääsihteerille.

